
Érzelem hangokba zárva

„Music speaks louder than words” – hallható a slágerben. A zene, habár nem diszkurzív kommunikáció, valóban képes információtovábbításra, beleértve az emocionális közlést is, egyfajta érzelmeket kiváltó szimbólumként funkcionál (Gfeller, 2002).
Szakdolgozatom segítségével megvizsgálom a fiatalok közösségi médiában megosztott zenei ízlésének üzenetközlési szándékát. Ezen ambícióim alapján hipotézisemet a következők szerint fogalmaztam: Hazánkban a Z generáció az érzelmi világát, továbbá azt kifejező üzeneteit a közösségi médiában szereplő posztok mellett a megosztott dallamokon keresztül közli közönségével. Dolgozatomban a kommunikációs szakirodalmak feldolgozásán túl kitérek a zenetörténetben fellelhető zenei közléssel kapcsolatos példákra, továbbá a pszichológiai tanulmányokról, elméletekről is említést teszek a specifikusabb vizsgálati eredmény elnyerése érdekében.
Kutatásomban a hallgatóságot, azaz a befogadói oldalt egy Z generációnak címzett egyedi közösségi médiában megosztott kérdések, továbbá anonim kérdőív alkalmazásával vizsgálom. Továbbá az előadókat, azaz az alkotói oldalt is megkérdezem a témában egy interjú által. A legfőbb kérdésem az, hogy a felhasználók mennyiben társítanak üzenetküldési, illetve érzelemkifejező lehetőséget a zenékhez, és milyen mértékben használják ezt csupán önmaguk szórakoztatásának eszközeként.
Amennyiben hipotézisem verifikálásra kerül, felhívhatom a figyelmet a zenén keresztül történő önkifejezés vagy üzenetküldés esszenciájára a hétköznapokban is, mivel dallamok nélkül jelentősen érzelemszegényebb életminőségben lenne részünk. 



